Þá styttist í síðasta dag sölu þeirra ÚrvalsÚtsýnar manna á kop.is ferðinni á leik Liverpool og Man United um miðjan janúar . Hlekkur á bókunarupplýsingar er hér hægra megin á síðunni en hér eru að neðan drög að þeirri dagskrá sem við félagarnir fjórir sem verðum í fararstjórn höfum sett upp . Með því að smella á “ meira ” hér að neðan kemur upp hvað við ætlum að bjóða uppá þessa þrjá daga í borginni dásamlegu við Merseyána . Við hlökkum orðið mjög mikið til , nú þegar er ferðin orðin sú langstærsta sem við höfum farið og magnað gengi liðsins að undanförnu hefur nú ekki dregið úr vatnssöfnun í munnvikum manns . Núna ÆTLUM við að vinna Van Gaal-súran sem hefur farið alltof létt út úr þessum viðureignum hingað til !!! Semsagt , að neðan er gróf dagskrá ferðarinnar . Það eru síðustu forvöð á morgun að bóka ferðina , í kjölfarið munum við svo fá nafna - og netfangalista fyrir ferðalanga og senda þeim endanlega dagskrá . Föstudagur 15. janúar Brottför frá Keflavík kl. 7:30 – lending áætluð 10:15 á John Lennon Airport í Liverpool Förum í gegnum flugstöðina og út í rútur . Rúturnar flytja hópinn beint upp á Anfield þar sem ferðalöngum býðst að fara í Centenary túrinn sem hægt er að fræðast betur um á hlekknum hér . Við höfum tekið frá tvær tímasetningar , kl. 12:40 og 13:00 og við munum fylgja með leiðsögumönnunum og bjóða því upp á leiðsögn á íslensku . Verð fer eftir þátttökufjölda og er ekki innifalið í verðinu á ferðinni í heild . Þeir sem ekki hafa áhuga á túrnum geta nýtt tímann í Liverpool-búðinni á vellinum eða bara slakað á í nágrenni vallarins . Ekki verður hægt að tékka inn á hótelið fyrr en kl. 14:00 og því munu rúturnar bíða eftir hópnum þar til seinni ferðinni lýkur og aka þá á hótelið í inntékk . Kl. 19:30 hefst pöbbkviss kop.is í miðborginni . Að þessu sinni ætlum við að útfæra kvöldið á þann hátt að hafa pöbbkviss í sal og í kjölfar þess munu tvær eldri hetjur ( legends ) koma og hitta hópinn . Að sjálfsögðu verða vinningar í boði og ÚrvalÚtsýn mun leggja til eitthvað snarl á borðin . Eins og með Anfield ferðina mun verðið á þennan viðburð fara eftir þátttöku og er ekki innifalið í verði ferðarinnar . Verðinu á þessa viðburði verður að sjálfsögðu stillt í hóf og það er hvers og eins að velja hvort hann / hún vill taka þátt í þessu stuði sem öðru . Laugardagur 16. janúar Laugardagurinn verður frjáls tími . Einhverjar fyrirspurnir hafa verið um hvort hægt sé að ferðast til borgarinnar slæmu í austri og horfa á stærra liðið í þeirri borg etja kappi við Crystal Palace . Ef áhugi er fyrir því er það alveg möguleiki en þarf þá að láta vita af því hið allra fyrsta svo hægt sé að gera ráðstafanir með miða . Borgin auðvitað býður upp á allt . Frábært að versla , fullt af skemmtilegum stöðum að skoða og endalaust af góðum veitingastöðum . Kvöldið svíkur svo vonandi engan , þar er fjölbreytt úrval skemmtistaða í boði , við höfum oft rennt í Cavern Club svona upp á Bítlanostalgíu og það kvöld hefur undanfarin ár gott “ Tribute Beatles ” band verið að spila . Ekki nóg með það hefur þá gestum sem treysta sér til þess verið boðið að taka eitt lag með sveitinni … sem allavega einn ferðalangur hefur tekið með þvílíkum stæl . Allir ættu að finna skemmtun við sitt hæfi og við ættum að geta bent á eitthvað fyrir fólk að gera . Sunnudagur 17. janúar Fararstjórarnir ætla að taka daginn tiltölulega snemma og setjast niður og undirbúa sig fyrir leikinn . Ekki síðar en um ellefuleytið verður farið að gera ráðstafanir til að taka þátt í leikdagsstemmingunni upp á Anfield , en eins og með allt er það undir hverjum komið hvort hann / hún vill taka þátt í því eða bara ráðstafa degi fram að leik . Leikurinn á Anfield er flautaður á kl. 14:05 Sigri verður svo fagnað kl. 16:00 áður en haldið er aftur á hótelið þar sem töskur verða sóttar og færðar í rúturnar sem flytja okkur út á völl kl 18:00 Við tökum svo á loft kl. 21:00 að staðartíma og lendum ekki síðar en kl. 23:45 í Keflavíkinni með stigin þrjú í pokahorninu . Gleðin við völd . Ennþá er möguleiki á að næla sér í miða í ferðina . Síðasti séns á morgun , föstudaginn 4. desember . Við viljum enn fjölga í þessum risa hópi !!! Eins og ég sagði áðan þá munum við félagarnir svo fá í næstu viku nafna - og netfangalista ferðalanga og vera með nánari útlistun fljótlega upp úr því . Þetta verður roooooooosalegt !! Tek undir slefið í munnvikunum , eins og liðið hefur verið að spila undanfarið þá verður þessi leikur alveg gjöðveikur . Og Anfield er að byrja að taka við sér á nýjan leik . Er eitthvað vitað um sætin á vellinum , ca. hvar við verðum ? Tek undir að það er verra að þurfa að fara beint upp í vél eftir leik . Ekkert við því að gera svosem annað en að vera bara í góðu skapi og njóta dags og kvölds út í æsar í góðum félagsskap . Eru bara taxar til baka á hótelið eftir leik og hver fyrir sig eða á að safnast eitthvað saman í rútu frá Anfield ?